Feb | 2016 | MaanKind
Ek vergewe jou! Regtig?
Kim se Love is… karaktertjies het elke verliefde skooldogter se passerblikkie versier. Net jammer ons het die frase verkeerdom verstaan. In ons koppe het dit beteken dat jou gedrag teenoor 'n geliefde só moet wees dat jy nooit skeef trap, nooit iets 'verkeerd' sê en dus die nodigheid het om verskoning te vra nie. Nou sien ek dit anders. Niemand kan regtig iets 'aan' jou doen deur woorde nie. Wat iemand dink, doen of sê, is op sy eie boekie. Hoe ek my laat affekteer daardeur, op myne. As iemand sleg van my dink of praat, is dit bloot in hulle koppe, hulle persepsie van my.
Soos wat ek dinge oor die jare vir myself uitgewerk het, is die behoefte aan 'n verskoning wanneer jy voel dat jy te na gekom is, 'n aanduiding dat jy voel dat daar nou iets fout is met jouself, dat jy geskaad is deur 'n ander se houding of woorde en dus 'n verskoning nodig het. Dit is vir my maar bloot 'n funksie van die ego. Jy as persoon kan nie geskaad word deur wat 'n ander dink of doen nie, jy dink maar net dat jy kan. Dit is alles in jou kop, jou eie gemoed.
Natuurlik kan mens materiële verliese ly deur ander se aksies, maar jou menswees kan nie deur 'n ander beskadig word nie, behalwe as jy dit toelaat. Eleanor Roosevelt het gesê: Nobody can make you feel inferior without your consent. Dit was een van die heel eerste quotes wat wyd op die internet versprei is in my kringe in die laat 80's, vroeë 90's. Tog is dit een wat steeds 'n indruk op my maak.
Dan is daar natuurlik ook die ander een oor vergifnis wat dikwels misverstaan word: Jy moet jouself vergewe. Op dieselfde manier wat jy nie geskaad kan word deur wat ander van jou dink nie, kan jou woorde ook nie 'n ander skaad nie. Net jyself ken jou eie hart en jou eie intensies van jou denke. Wanneer jy weet dat jou intensies nie suiwer is oor ander nie, is dit nie vir jou om daardie persoon verskoning te vra nie, want hy kan mos nie deur jou geaffekteer word nie? Die onus is op jou, om in jou eie hart te kyk, en jouself te vergewe vir wat jy gedink, gedoen of gesê het.
As jy lief is vir iemand, onthef hulle van die 'verpligting' om verskoning te vra vir jou vir enige iets.